SKRIFTLIG FORESPØRGSEL P-0386/03

af Ioannis Averoff (PPE-DE) til Kommissionen

(7. februar 2003)

Om: Gennemførelse af projekterne under den tredje fællesskabsstøtteramme i Epirus

Som led i den tredje fællesskabsstøtteramme nyder Epirus godt af et regionalt operativt program med et samlet budget på 581 313 237 EUR samt af bygningen af et afsnit af Ionia-vejen, der udgør den tredje prioriterede hovedfærdselsåre under det sektorspecifikke operative program Hovedveje, Havne og Byudvikling (OALAA).

Ifølge en meddelelse fra det græske økonomi- og finansministerium udsendt i december 2002 er udnyttelsesgraden for bevillingerne til det regionale program for Epirus på 10 %. Hvad angår Ionia-vejen, fremgår det af årsrapporten fra 2001 fra det organ, der administrerer det operative program OALAA, at projektets fremskridt i økonomisk henseende har været forsvindende lille, eftersom der ikke er faldet nogen afgørelse om at optage dette projekt i programmet i 2001, mens detaljerne vedrørende projektets gennemførelse vil blive oplyst i årsrapporten for 2002.

Svarer den ovennævnte udnyttelsesgrad for det regionale operative program til realiteterne, og gælder den de indgåede forpligtelser eller de faktiske betalinger?

Kender Kommissionen årsagerne til, at det pågældende program udviser en så lav udnyttelsesgrad, selvom Epirus var og fortsat er den fattigste region i EU?

Hvad er fremtidsudsigterne for finansieringen af dette program fra 2004 og fremover?

Hvor stor sandsynlighed er der for, at programmet vil blive finansieret af reserverne, eftersom kun 30 % af budgettet vil være opbrugt i 2006 set på baggrund af den hidtidige udvikling?

Kan Kommissionen, hvad angår gennemførelsen af projektet for Ionia-vejen oplyse, hvor store beløb der er udbetalt, og hvilke kontrakter der hidtil er underskrevet?

Svar afgivet på Kommissionens vegne af Michel Barnier

(7. marts 2003)

I henhold til Kommissionens oplysninger er der overført følgende beløb i fællesskabsstøtte til Grækenland under det regionale operationelle program for Epirus for perioden 2002-2006 (pr. fond): Den Europæiske Fond for Regional Udvikling (EFRU) 35 935 229 EUR, Den Europæiske Socialfond (ESF) 2 233 022 EUR og Den Europæiske Garanti- og Udviklingsfond for Landbruget (EUGFL), 6 604 050 EUR.

Disse beløb vedrører forskud og foreløbige udgiftsanmeldelser, og sammenlagt svarer de netop til omkring 10 % af de fællesskabsmidler, der er afsat til dette regionale operationelle program.

De kontraktlige forpligtelser udgør 9,8 % af det samlede budget for programmet, mens udgifterne på stedet udgør omkring 3 %. (EFRU omkring 15,75 mio. EUR, EUGFL omkring 1 047 127 EUR og ingenting for ESF).

Det regionale operationelle program er ganske rigtigt forsinket i forhold til finansieringsplanen. Grundene hertil er bl.a. en vis forsinkelse i iværksættelsen af programmet, at det tog tid at behandle sagerne i den græske administration, samt at de lokale operatører havde vanskeligt ved at stille projektforslag af god kvalitet, som var støtteberettigede og tilstrækkeligt langt fremme i undersøgelsesfasen til at gå over til gennemførelsesfasen og således medføre omfattende udgifter.

Det er for tidligt at udtale sig om fordelingen af resultatreserven, da evalueringsproceduren for samtlige programmer under fællesskabsstøtterammen for 2000-2006 for Grækenland, som vil danne grundlag for en beslutning på området, først lige er indledt.

Med hensyn til Ionia-vejen er den nordlige del af strækningen (Antirrio-Elaioussa) 210 km lang. En del af projektet er allerede færdigt eller ved at blive færdiggjort. Der er tale om omfartsveje uden om byerne Arta-Filipiada og Agrinio (52,5 km).

Udgifterne til en del af disse to veje er afholdt under det operationelle program vedrørende veje under fællesskabsstøtterammen for 1994-1999 med en oprindelig udgift på 80,6 EUR for Arta-projektet (strækningen Filipiada-Agios Dimitrios på 10 km) og for Agrinio-projektet (strækningen Kephalovrysso Angelokastro på 13,5 km).

De første kontrakter vedrørte en tosporet vej. Derefter ændrede de græske myndigheder projekterne og valgte hver gang en firsporet vej, hvilket har øget prisen.

Nogle af de finansielle overskridelser af de oprindelige kontrakter for disse omfartsveje (Kommissionen har ikke fået meddelelse om, hvor store disse overskridelser er) vil blive dækket af de nationale fonde i Grækenland uden EF-deltagelse.

De græske myndigheder anslår de offentlige udgifter til opførelsen af disse veje, som medfinansieres under det operationelle program vedrørende veje under fællesskabsstøtterammen for 2000-2006, til omkring 30 mio. EUR.

Gennemførelsen af de sidste 29 km af disse to omfartsveje medfinansieres med midler fra Samhørighedsfonden for 2000-2006. Der er tale om to forskellige projekter: Det første vedrører ringvejen omkring Arta Filipiada (strækningen Agios Dimitrios-Sellades, 8 km) til 48,5 mio. EUR (26 670 159 EUR i støtte); det andet indgår i ringvejen omkring Agrinio (strækningen Angelokastro-Kouvaras, 21 km) til i alt 125 mio. EUR (68 737 500 EUR i støtte).

Disse projekter forventes afsluttet inden udgangen af 2006.

Det forventes, at den nordlige del af Ionia-vejen (som er en gruppe af underprojekter med en længde på omkring 157 km) kan medfinansieres af det regionale operationelle program for Epirus for 2000-2006 med 94 mio. EUR (offentlige udgifter) og det operationelle program vedrørende veje for 2000-2006 med private midler, i alt 722,6 mio. EUR (koncession). Alle disse projektarbejder befinder sig for indeværende på undersøgelsesstadiet.

Den sydlige del af Ionia-vejen (Patra-Pyrgos-Tsakona, 177 km), som også befinder sig på undersøgelsesstadiet, forventes gjort til genstand for en anden koncession.